Gnazziu Buttitta

Gnazziu Buttitta (Bagaria, 19 di sittèmmiru di 1899 – 5 di aprili 1997) 
fu unu di li pueti siciliani cchiù mpurtanti dû Sèculu XX. Autudidatta, li so' òpiri, tutti 'n sicilianu, foru traduciuti 'n talianu di pueti comu Sarvaturi Quasimodu e Eliu Vittorini. Pi littirati comu Cesare Zavattini, Liunardu Sciascia, Pier Paolo Pasolini fu na figura assai rapprisintativa dâ puisìa cuntimpurània.

 Asempi dâ sò puisìa 
 di La Peddi Nova 
(~1963) 
La Morti
Nun è la morti chi scanta,
è lu pinzàrisi mortu,
cunzatu mmenzu la casa,
tisu, cu l'occhi chiusi,
cu li parenti chi chiàncinu,
cu li stranî  ca giùdicanu
e cunnànnanu senz'èssiri visti.

Nun è la morti,
è l'impussibbilità
(si murissi ora)
di gràpiri la finestra,
di taliari ccà sutta
li picciriddi chi ghiocanu;
di taliari lu mari,
li muntagni, lu celu;
di nun putiri mannari lu cori
a cantari
supra na cima d'alivi
comu n'aceddu.

Nun è la morti chi scanta,
è chiddu chi si lassa,
lu pinzari
ca l'occhi di chiùdinu pi sempri
e chi si parti pi nun turnari;
cumminti ca la morti lu sapi
e nun lu dici:  pirchì poi?

Nun lu dici;
ma quannu veni a pigghiàrini
(stàticci attenti!)
la viditi chiànciri cu vuatri.

Lu Pisu di lu Duluri
Vaiu unn'è ca chiàncinu
e mi nni tornu
cu li quartari chini;
nun m'affliggi lu pisu,
ma nun sapiri comu sdivacàlli.

 di Io faccio il poeta
(~1982) 

Lingua e dialettu (1970)
Un populu
mittitilu 'a catina
spugghiatilu
attuppatici a vucca:
è ancora libbiru.

Livatici u travagghiu,
u passaportu,
a tavula unnu mancia,
u lettu unnu dormi:
è ancora riccu.

Un populu
diventa poviru e servu
quannu ci arrubbanu a lingua
addutata di patri:
è persu pi sempri.

Diventa poviru e servu
quannu i paroli non figghianu paroli
e si mancianu tra d’iddi.
Mi nn’addugnu ora,
mentri accordu la chitarra du dialettu
ca perdi na corda lu jornu.
[.....]
E sugnu poviru:
haiu i dinari
e non li pozzu spènniri;
i giuelli
e non li pozzu rigalari;
u cantu
nta gaggia
cu l’ali tagghiati.
[.....]
Nni ristò a vuci d’idda,
a cadenza,
a nota vascia
du sonu e du lamentu:
chissi non nni ponnu rubari.

Non nni ponnu rubari,
ma ristamu poviri
e orfani u stissu.

 Bibbliografìa 

 Sintimintali,  Sabio, Palermo 1923;
 Marabedda, La Terrazza, Palermo 1928;
 Lu pani si chiama pani, Cultura Sociale, Roma 1954;
 Lamentu  pi  la  morti  di  Turiddu Carnivali, Arti Grafiche Palermo 1956;
 La peddi nova,  Feltrinelli, Milano 1963;
 Lu trenu di lu suli,  Avanti!, Milano 1963;
 La paglia bruciata,   Feltrinelli, Milano 1968;
 Io faccio il poeta,    Feltrinelli,  Milano  1972 (Premiu Viareggio);
 Il cortile degli Aragonesi   Giannotta, Catania 1974; 
 Il poeta in piazza,Feltrinelli, Milano 1974; 
 Prime e nuovissime, Forma, Torino 1983; 
 Le pietre nere,  Feltrinelli, Milano 1983.

 Vuci Currilati 
 Lina La Mattina

 Pi sapìrinni cchiossai 

 Biografìa e puisìi di Gnazziu Buttitta 
 Asempi di puisìi e àutra nfurmazzioni (pi sicilianu e ngrisi)
 Lijami di fora 
"Un seculu di storia" cuntata di Ninu Buttitta

Buttitta, Gnazziu
Buttitta, Gnazziu
Buttitta, Gnazziu
Buttitta, Gnazziu